Ileana Cotrubas

Ileana Cotrubas (Galati, 9 de juny de 1939) és una soprano romanesa. Ha destacat especialment en les seves interpretacions de La Traviata i La Bohème.

Primers anys 
Va créixer en una família molt musical i son pare, Vasile, era un tenor en un cor d'aficionats. La carrera musical de Cotrubas va començar als 9 anys, quan es va fer membre d'un cor infantil d'una ràdio. Als 11 anys, n'era un dels seus solistes principals.

Quan la seva família es va traslladar a Bucarest el 1952, es va inscriure a la "Scoala Speciala de Musica" per als nens musicalment dotats. Va continuar els seus estudis vocals fins al 1958 en què, a l'edat de 19 anys, la varen acceptar al "Conservatori Ciprian Porumbescu", on va estudiar amb Constantin Stroescu.

Els inicis de la carrera 
El 1964 va fer el seu debut a l'Òpera de Bucarest en el rol d'Yniold a Pelléas et Mélisande, de Debussy. Amb l'òpera de Bucarest, va ampliar el seu repertori fent, entre d'altres, l'Oscar a Un ballo in maschera, la Gilda a Rigoletto, i Blondchen a En rapte en el serrall.

El 1965, Cotrubas va guanyar el reconeixement internacional a 's-Hertogenbosch, Països Baixos, on va guanyar el primer premi d'òpera, lied i oratori en una competició local. L'any següent, va guanyar una competició de la radio-televisió a Múnic i, durant els següents anys, va fer debuts a les principals òperes d'Europa. També, el 1969, va fer el seu debut britànic en el Festival de Glyndebourne amb la Mélisande, i l'any següent, el seu debut a la Royal Opera House Covent Garden de Londres amb la Tatiana a l'òpera Eugene Onegin.

Cotrubas va firmar un contracte de tres anys amb l'Òpera de l'Estat de Viena el 1970. Durant aquest temps, va interpretar els papers de Susanna a Les noces de Fígaro, Zerlina al Don Giovanni, Violetta a La Traviata, Mimì a La Bohème, i Sophie a Der Rosenkavalier. El seu contracte li va permetre cantar en altres teatres, i el 1973 va fer el seu debut als Estats Units d'Amèrica a l'Òpera Lírica de Chicago, fent la Mimì.

Reconeixement internacional 
El gener de 1975, Ileana Cotrubas va esdevenir una estrella internacional quan va substituir Mirella Freni a La Scala de Milà amb la Mimì. Va haver de volar des de la seva casa de Kent i arribà 15 minuts abans de l'estrena. L'aplaudiment que va seguir la seva primera ària va ser fantàstic i la seva interpretació va ser aclamada pels crítics i el públic per igual.

Ileana Cotrubas va fer el seu debut a l'Òpera Metropolitana de Nova York el 1977 amb la Mimì; la producció comptava també amb Josep Carreras i Renata Scotto. Va tornar durant la temporada 1977-78 fent la Gilda del Rigoletto en un muntatge televisat, i interpretant la Violetta amb Plácido Domingo la temporada 1980-81.

Ileana Cotrubas ha interpretat la Micaela de Carmen, i la Leila a Els pescadors de perles, ambdues òperes de Bizet.

Cotrubas és també coneguda per ser molt exigent en el tracte amb directors i col·legues. Algunes vegades ha canviat la producció quan no li agradava el director.

Ileana Cotrubas, ja retirada, continua donant classes de cant arreu del món, i és mestra de talents. Es va casar amb el músic Manfred Ramin el 1972.

Referències

Enllaços externs 
 Biografia
 Biografia amb fotos

Sopranos romaneses
Sopranos que han actuat al Liceu
Persones de Galați